《同农门度孙家岭过下天井序之寓斋 其二》
清代·许玉瑑

人语堕木末，雉窜起箖箊。秋草没樵磴，积水生沮洳。

意行出丛薄，芳气动衣裾。回首辨来径，高与铜井俱。

丘亭辟门户，官道交槐榆。此间地稍洼，方池碧萦纡。

盆盎委废圃，华表森路隅。甃井石阑净，窣地秋阴铺。

款款入深巷，乃造幽人庐。小团一瓯熟，炉烟散庭除。

作者简介：许玉瑑，初名赓飏，字起上，号鹤巢，吴县人。同治甲子举人，历官刑部郎中。有《诗契斋诗钞》。